Beweerde renosterstropers betyds vasgetrek | Netwerk24
Deur Jana Marx 10 Februarie 2019 13:05
Twee mans, onderskeidelik 30 en 37 jaar oud, is oor die naweek vasgetrek voordat hulle 'n vermeende plan om renosters te stroop kon deurvoer.
Twee verdagtes in die pad langs hul Volkswagen Polo Vivo.
Luidens 'n verklaring van die polisie in Limpopo word die twee verdagtes met 'n sindikaat verbind wat renosters in die provinsie stroop.
Hulle is tussen Hoedspruit en Phalaborwa aangekeer en vir die besit van 'n ongelisensieerde vuurwapen en ammunisie aangekla.
Die polisie en 'n spesiale renostertaakspan het op inligting vanuit die gemeenskap gereageer dat die mans op 'n plaas in die Hoedspruit-gebied wegkruip. Die polisie het op 'n Volkswagen Polo met vier insittendes afgekom, maar twee van hulle het tydens 'n skermutseling weggekom, in 'n Toyota Hilux-bakkie gespring en weggejaag.
Die bakkie is later op sy dak langs die R537 gevind. Daar was niemand in die voertuig nie. Die twee verdagtes is nog soek terwyl die ander twee in die Polo aangekeer is.
Die polisie het op die twee voertuie, 'n jaggeweer, 'n knaldemper, 'n verkyker, nege patrone, drie messe, drie selfone, plastieksakke, oorpakke en 'n messlyper beslag gelê.